Diari Oficial de la Generalitat Valenciana


Sumari del DOGV 4445, del 21-02-2003 (2003/1681)

RESOLUCIÓ número 1/2003, de 3 de febrer, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua de 30 de gener del 2003, pel qual es convoquen beques per a la realització de treballs d'investigació lingüística sobre el valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4445

Data del DOGV
:   21-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1681


Data del document
:   03-02-2003

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * assignació per estudis
    * ajuda pública
    * lingüística
    * suport econòmic
    * llengua regional

RESOLUCIÓ número 1/2003, de 3 de febrer, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua de 30 de gener del 2003, pel qual es convoquen beques per a la realització de treballs d'investigació lingüística sobre el valencià. [2003/M1681]
  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
  
Acord del Ple de l'Acadèmia Valenciana de la Llengua, de 30 de gener de 2003, pel qual es convoquen beques per a la realització de treballs d'investigació lingüística sobre el valencià.
  
L'Acadèmia Valenciana de la Llengua és la institució de la Generalitat Valenciana «que té per funció determinar i elaborar, en el seu cas, la normativa lingüística de l'idioma valencià» (art. 3 de la Llei 7/1998, de 16 de setembre, de Creació de l'Acadèmia Valenciana de la Llengua). Este mateix article li atribuïx també la funció de «vetlar pel valencià partint de la tradició lexicogràfica, literària i la realitat lingüística genuïna valenciana, així com la normativització consolidada, a partir de les denominades Normes de Castelló».
  
L'AVL disposa en el capítol IV del programa 541.10, de la secció 17 dels pressuposts de la Generalitat, de la línia de crèdit codi T5402 destinada a «ajudes a la investigació lingüística sobre el valencià». D'esta manera es pretén fomentar en els titulats i diplomats universitaris l'actuació investigadora sobre el valencià a fi d'augmentar el coneixement de la nostra llengua amb els fruits d'estes recerques.
  
A fi de poder fer efectives estes ajudes, el Ple de l'Acadèmia Valenciana de la Llengua, en sessió de 30 de gener de 2003, acorda:
  
Primer
  
Convocar concurs públic per a la concessió de beques per a la realització de treballs d'investigació lingüística sobre el valencià, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
  
Segon
  
Les ajudes tindran un import global de 30.000 euros, que es pagaran a càrrec del pressupost de la Generalitat Valenciana de l'any 2003, secció 17 «Acadèmia Valenciana de la Llengua», línia «Ajudes a la investigació lingüística sobre el valencià», codi T5402, del capítol IV, del programa 541.10. En el cas que s'amplie la quantia d'esta línia abans que es produïsca l'adjudicació de les beques, l'import global de la convocatòria podrà incrementar-se, sense que això afecte la resta del procediment.
  
Disposicions finals
  
Primera
  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'esta convocatòria.
  
Segona
  
Este acord entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del Ple de l'Acadèmia Valenciana de la Llengua en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 3 de febrer de 2003.- La presidenta de l'AVL: Ascensió Figueres Górriz.
  
ANNEX I
  
Bases per a la concessió de beques per a la realització de treballs d'investigació lingüística sobre el valencià
  
Primera. Requisits dels sol·licitants
  
Els sol·licitants hauran de complir les condicions següents:
  
Ser llicenciat o diplomat universitari i acreditar coneixements suficients per a la investigació de la llengua, a criteri de la comissió a què es referix la base quarta després d'estudiar el currículum dels sol·licitants.
  
Les sol·licituds podran presentar-se individualment o per equips de treball. Si la sol·licitud la fa un equip de treball, s'entendrà que actua com a representant de l'equip el membre que figure en primer lloc; sense perjuí d'això, tots els membres de l'equip de treball respondran solidàriament de les seues obligacions davant de l'administració.
  
Si, per alguna causa, algun dels membres de l'equip l'abandona, la resta ho comunicarà a la Junta de Govern de l'Acadèmia Valenciana de la Llengua i, si així ho considera, manifestarà el compromís de continuar el treball, sols o amb la incorporació d'algun membre nou. Si la persona que abandona l'equip és la que en té la representació, esta passarà a la que figure en segon lloc, i així successivament.
  
Segona. Presentació de sol·licituds
  
Per a fer la sol·licitud caldrà omplir una instància seguint el model de l'annex II d'esta convocatòria, i acompanyar-la d'una fotocòpia confrontada del DNI de l'investigador o investigadors, un projecte (que inclourà la descripció del projecte, les etapes de realització, la metodologia i la bibliografia que s'utilitzarà) i del currículum i documentació acreditativa de la titulació i mèrits al·legats per l'investigador o investigadors. La instància estarà a disposició de les persones interessades en l'Acadèmia Valenciana de la Llengua.
  
El termini de presentació de les sol·licituds i de la documentació és de 20 dies hàbils a partir de l'endemà de la publicació d'esta convocatòria en el Diari Oficial de la Generalitat Valenciana; si l'últim dia del termini de presentació és dissabte, o qualsevol altre dia en què no estiguen oberts al públic els registres de l'Acadèmia Valenciana de la Llengua, el termini s'entendrà prorrogat fins al primer dia hàbil següent. Podran presentar-se al Registre General de la Acadèmia Valenciana de la Llengua, o utilitzar qualsevol dels procediments que establix l'article 38 de la Llei de Règim Jurídic de les Administracions Públiques i del Procediment Administratiu Comú.
  
Tercera. Objectiu de la convocatòria
  
Esta convocatòria té com a objectiu l'estudi científic del valencià, i es valoraran prioritàriament aquelles investigacions al voltant dels aspectes següents:
  
- L'ús del valencià i el model de llengua en diferents sectors de la societat, entre els quals es consideren de major interés els següents: la joventut i l'ús del valencià; el valencià en la televisió (ús i model de llengua); estat del valencià en els mitjans de comunicació escrita; situació del valencià en l'àmbit teatral.
  
- La interferència d'altres llengües en el valencià.
  
- Projecte de curs audiovisual de valencià per a no valencianoparlants.
  
- Neologismes.
  
- La producció editorial valenciana des del 1939 fins al 2002.
  
- Monografies lèxiques locals i comarcals.
  
- Vocabularis específics.
  
- Diccionaris o concordances lèxiques lematitzades d'autors valencians clàssics o moderns.
  
- Repertori bibliogràfic sobre toponímia valenciana.
  
- Reculls toponímics sobre poblacions valencianes o sobre documents històrics.
  
- Aspectes de morfologia i sintaxi del valencià susceptibles de revisió.
  
- Repertoris documentals de texts valencians medievals, moderns o del segle XIX.
  
- Epistolaris inèdits d'autors valencians (edició i estudi).
  
- Repertori de manuscrits de biblioteques públiques o privades.
  
- Edició crítica de texts d'autors valencians clàssics, moderns o contemporanis.
  
- Inventaris de literatura oral.
  
- El valencià en l'Església, especialment en els temes següents: estudi sobre els rituals o texts bíblics en valencià; recerca sobre el lèxic de la religiositat popular; texts catequètics o homilètics en valencià; l'ús del valencià en la història de l'Església.
  
La realització dels estudis s'ajustarà a les indicacions metodològiques que plantege l'Acadèmia Valenciana de la Llengua.
  
La temporalització dels projectes presentats s'haurà d'ajustar necessàriament a la data que es marca en la base octava d'esta convocatòria per a l'entrega dels treballs. Per als projectes de major duració, caldrà explicar en la memòria la temporalització total, però concretant de manera clara i diferenciada la part que es pretén dur a terme en esta convocatòria concreta, que és la que serà objecte de beca, si és el cas, i que es presentarà igualment en el termini fixat en la mencionada base octava.
  
Quarta. Comissió d'avaluació
  
1. Per a l'adjudicació dels projectes d'estudi es crea una comissió amb els acadèmics següents:
  
President: Ramon Arnau García
  
Secretària: Maria Soledat González Felip
  
Vocals:
  
- Jordi Colomina i Castanyer
  
- Josep Lluís Doménech Zornoza
  
- Ramon Ferrer Navarro
  
- Joan Alfons Gil Albors
  
- Albert Guillem Hauf i Valls
  
- Honorat Ros i Pardo
  
2. La comissió d'avaluació es reunirà dins dels 20 dies hàbils següents a la finalització del termini de presentació de sol·licituds i farà la selecció segons els criteris següents:
  
a) Garanties que oferisca la titulació i el currículum del sol·licitant;
  
b) Plantejament del projecte i metodologia que utilitzarà;
  
c) Interés del tema d'estudi, donant prioritat als temes que figuren com a prioritaris en esta convocatòria.
  
3. La proposta d'adjudicació s'elevarà a la Junta de Govern en el termini de 10 dies des de la reunió de la comissió.
  
Quinta. Funcions de la comissió d'avaluació
  
La comissió mencionada en la base quarta tindrà les funcions següents:
  
1. Estudiar els projectes presentats i els currículums dels sol·licitants.
  
2. Fer una proposta d'adjudicació de les beques a la Junta de Govern.
  
3. Avaluar la realització del treball d'acord amb les característiques del projecte.
  
Sexta. Adjudicació de les beques
  
La Junta de Govern dictarà una resolució en el termini de 10 dies hàbils a partir de la data en què la Comissió d'Avaluació eleve la proposta. En la resolució s'indicaran els projectes que hauran sigut seleccionats entre els presentats i la quantitat assignada.
  
També podrà declarar deserta, totalment o en part, l'adjudicació de projectes de treball si considera que cap dels presentats s'adequa a les bases d'esta convocatòria.
  
L'Acadèmia Valenciana de la Llengua notificarà la resolució de concessió o denegació a les persones interessades, d'acord amb el que disposa l'article 42 de la Llei de Règim Jurídic de les Administracions Públiques i del Procediment Administratiu Comú.
  
A l'efecte del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener, s'informa que: el termini màxim per a resoldre les sol·licituds és de sis mesos, a comptar de la data en què haja tingut entrada en el registre de l'òrgan competent per a la tramitació, sense perjuí del que preveu l'article 42.5 de la mateixa llei. L'efecte que produiria el silenci administratiu, si transcorreguera el termini sense que s'haja dictat i notificat la resolució corresponent, seria desestimatori.
  
Sèptima. Obligacions dels adjudicataris
  
En ser notificada la resolució, els adjudicataris contrauen les obligacions següents:
  
a) Fer l'estudi per al qual se'ls concedix l'ajuda.
  
b) Acreditar davant de la Junta de Govern de l'Acadèmia Valenciana de la Llengua la realització de l'estudi i també el compliment dels requisits i de les condicions que determinen la concessió o gaudiment de l'ajuda.
  
c) Sotmetre's a les actuacions de control financer en relació amb les subvencions i ajudes concedides.
  
d) Comunicar a la Junta de Govern de l'Acadèmia Valenciana de la Llengua l'obtenció de subvencions o ajudes, per al mateix estudi, procedents de qualssevol administracions o ens públics.
  
e) Els sol·licitants acreditaran estar al corrent de les obligacions tributàries davant de la hisenda estatal i de la Comunitat Valenciana, així com davant de la Seguretat Social, d'acord amb el que establix l'article 47.7 del Decret Legislatiu de 26 de juny del 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana. Es podrà substituir el requisit citat, en el cas que els sol·licitants no estiguen subjectes per obligació personal en el nostre país, per una declaració jurada en la qual manifesten que estan al corrent o exempts d'obligacions tributàries i amb la Seguretat Social a Espanya.
  
Octava. Presentació dels treballs i avaluació de la recepció
  
El resultat de cada investigació es presentarà, en suport informàtic i imprés, dins del mes de novembre de l'any 2003.
  
Abans de l'1 de desembre de l'any 2003, la Comissió d'Avaluació comprovarà l'adequació entre el projecte i el treball realitzat i proposarà a la Junta de Govern que es done per conclòs i rebut de conformitat o no amb el projecte.
  
Novena. Requisits per al pagament
  
Si la Junta de Govern considera que l'estudi realitzat és de conformitat amb el projecte i que s'han complit les obligacions de la base sèptima, donarà peu al pagament de la quantitat assignada a càrrec del pressupost de la Generalitat Valenciana de l'any 2003, secció 17 «Acadèmia Valenciana de la Llengua», línia «Ajudes a la investigació lingüística sobre el valencià», codi T5402000, del capítol IV, del programa 514.10.
  
Contràriament, si la Junta de Govern considera que l'estudi realitzat no és de conformitat amb el projecte, o s'incomplixen les obligacions de la base sèptima, es comunicarà a l'interessat dins de la primera quinzena de desembre i se li donarà audiència.
  
L'Acadèmia Valenciana de la Llengua podrà suspendre qualsevol d'estos treballs quan hi haja, per part dels beneficiaris, incompliment de les bases, amb audiència prèvia a la persona interessada. En el citat cas, d'acord amb l'article 7, punt 2, del Decret 108/1992 i l'article 47, punt 9, del Text Refós de la Llei d'Hisenda Pública de la Generalitat Valenciana, quedarà sense efecte la beca.
  
Si l'estudi presentat no s'adequa a les característiques del projecte o no reunix suficient rigor científic, l'AVL es reserva el dret de reconsiderar, amb audiència prèvia a la persona interessada, la quantitat assignada per a ajustar-la a la realitat del treball.
  
Qualsevol alteració de les condicions tingudes en compte per a la concessió de la beca, i en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de l'acord de concessió.
  
Igualment, en el supòsit de rebre alguna altra ajuda no consignada abans de la fase d'adjudicació de la beca i amb la mateixa finalitat, l'import de la beca serà minorat en l'import de l'altra o altres ajudes.
  
Deu. Propietat dels treballs
  
Sense perjuí dels drets intel·lectuals dels autors, els treballs realitzats seran propietat de l'Acadèmia Valenciana de la Llengua, la qual es reserva el dret de publicar-los, íntegrament o en part.
  
Si en el termini de dos anys no els publica, els autors queden lliures de publicar-los pel mitjà que consideren convenient, però fent-hi constar el patrocini de l'Acadèmia Valenciana de la Llengua. No obstant això, l'AVL podrà autoritzar la publicació del treball abans del termini previst.
  
Onze. Estatuts dels adjudicataris
  
La concurrència a esta convocatòria comporta l'acceptació de les bases. El fet d'haver sigut adjudicatari d'alguna d'estes beques no implica cap tipus de relació laboral ni administrativa amb l'Acadèmia Valenciana de la Llengua.